Når AffaldVarme lægger ledninger til ny varmepumpe, kan trafikgener ikke undgåes.

Annonce

De hårdt prøvede århusianske bilister får sig endnu en trafikal udfordring til sommer.

Skovvejen lukker i otte uger på strækningen fra Hjortholmsvej til Østbanetorvet.

Årsagen er blandt andet, at AffaldVarme skal under Skovvejen med transmissionsledninger til en ny varmeveksler ved Hjortholmsvej.

»Vi har overvejet nøje, hvordan vi kunne løse den opgave og genere så lidt som muligt,« siger ingeniør Helle Svantemann fra Aarhus Kommunes afdeling for byggemodning.

Svaret blev: Hurtigt ind - hurtigt ud.

»Vi har valgt at lukke Skovvejen helt i otte uger. Og så få hele arbejdet overstået på den tid. Vi vælger så at gøre det i ferieperioden, hvor der ikke er så meget trafik på vejen,« siger Helle Svantemann.

Trafikanter på Skovvejen er nu ikke de eneste, der må være forberedt på trafikale udfordringer i den intensive periode frem til sommeren 2017, hvor flere forskellige store anlægsarbejder på Aarhus Ø skal gøres færdige.

Det gælder anlægget af Bernhardt Jensens Boulevard. Det gælder kanalen og cykel-gangstien mellem Mindet og Fiskeri- Træskibs- og Lystbådehavnen.

Samtidig med det vil der foregå en trafik af lastbiler og håndværker-varevogne til og fra Aarhus Ø. For her er håndværkerne i gang med Z-huset, Pakhusene, Havneholmen og andre byggerier. Og ved bassin 7 skal byggeriet AArhus, tegnet af Bjarke Ingels Group og Gehl, opføres.

Et havnebad skal der også anlægges, så det er rigtigt mange lastbiler og entreprenørmaskiner, der skal sikres adgang til deres byggepladser. Samtidig med at Mols-Linien og Havnens Perle holder flyttedag og Sømandshjemmet jævnes med jorden.

Og for at det ikke skal være for nemt: Når Grenåbanen lukker 28. august, går letbanen i gang med at anlægge skinner og opsætte kørestrøm. Hegnet langs banen falder og helt hen til Hjortholmsgade bliver der lagt fliser mellem skinnerne i håb om at få by og havn til at hænge bedre sammen.

»Det er et puslespil med rigtigt mange brikker. Vi gør, hvad vi kan for at planlægge. Men vi vil blive nødt til at flytte adgangsveje. Og vi kan ikke undgå at genere i perioder. Det vil for eksempel larme og støje, når vi banker spunsjern ned,« siger Helle Svantemann.